LIVE ซื้อกิจการ “มีเดีย อีเวนท์ ดีไซน์” ทำสื่อครบวงจร
LIVE ให้บริษัทย่อยเข้าซื้อกิจการ "มีเดีย อีเวนท์ ดีไซน์" รวมเป็นเงิน 1 ลบ. เพื่อทำสื่อครบวงจร
8 ก.ย. 2558

ม.ล.ศานติดศ ดิศกุล ประธานเจ้าหน้าที่บริหาร บริษัท ไลฟ์ อินคอร์ปอเรชั่น จำกัด (มหาชน) หรือ LIVE เปิดเผยว่า บริษัทสแพลช มีเดีย จำกัด (มหาชน) ซึ่งเป็นบริษัทย่อยของบริษัท ได้ลงนามในสัญญาซื้อขายหุ้นสามัญของ บริษัทมีเดีย อีเวนท์ ดีไซน์ จำกัด (MED) จำนวน 10,000 หุ้น คือเป็น 100% ของทุนจดทะเบียนทั้งหมด มูลค่าที่ตราไว้หุ้นละ 100 บาท ในราคาหุ้นละ 100 บาท รวมเป็นเงินทั้งสิ้น 1 ล้านบาท โดยชำระค่าหุ้นสามัญเป็นเงินสด 1 ล้านบาท ผู้ขายคือกลุ่มผู้ถือหุ้นของบริษัทมีเดีย อีเวนท์ ดีไซน์ จำกัด (MED)
โดยลักษณะประกอบกิจการของ MED คือ การจัดแสดงกิจกรรมทางธุรกิจ การจัดกิจกรรมโฆษณาสินค้า ซึ่งลูกค้าส่วนใหญ่มีหลากหลายประเภท ทั้งลูกค้าตรงและลูกค้าที่ผ่านตัวแทนการขาย โดยบริษัทย่อยจะเป็นบริษัทชั้นนำด้านสื่อ โดยจะสามารถให้บริการได้แบบครบวงจรยิ่งขึ้น โครงสร้างและการดำเนินธุรกิจของบริษัทย่อยจะแข็งแกร่งและเติบโตอย่างรวดเร็ว